Kaisantunneli

Kaisantunneli () on rakenteilla oleva kevyen liikenteen tunneli Helsingin Kluuvissa. Pyöräily- ja jalankulkuväyläksi tarkoitettu tunneli alittaa Helsingin päärautatieaseman Töölönlahdenkadun ja Kaisaniemen puiston välillä. Noin 220 metriä pitkään ja 8 metriä leveään tunneliin valmistuu 4 metriä leveä pyöräilykaista sekä 3,5 metrin levyinen jalankulkukaista. Tunneli rakennetaan nykyisen Elielinaukiolle johtavan Rautatieaseman jalankulkutunnelin pohjoispuolelle, ja Kaisaniemen puoleisessa päässä uusi ja vanha tunneli yhdistetään toisiinsa yhdyskäytävällä. Tunnelilta on suora yhteys Baanalle. Arvioitu valmistumisaika on helmikuussa 2024.

Pääradan uusi alakulku sujuvoittaa poikittaissuuntaista pyöräliikennettä huomattavasti, ja samalla jalankulkijoiden ja pyöräilijöiden määrä vähenee Kaivokadulla ja Elielinaukiolla, missä nykyisen pyöräilyliikenteen on katsottu aiheuttavan vaaratilanteita ja jopa onnettomuuksia. Tunnelin on myös sanottu ennakoivan tulevina vuosikymmeninä kasvavia itä–länsi-suunnan suuria pyöräilyvirtoja.  Samalla tunneli helpottaa kulkua asemalaitureille. Kaisantunnelin myötä syntyy katettu reitti rautatieasemalta keskustakirjasto Oodiin. Tunnelin kautta arvioidaan kulkevan parhaimmillaan 10 000 pyöräilijää vuorokaudessa. Suurimmillaan jalankulkijoiden ja pyöräilijöiden yhteenlaskettu määrä voisi olla vuorokaudessa 20 000.


Rakentaminen 

Hankkeen rakennettavuusselvitys käynnistyi vuonna 2010, ja valmistelevat työt aloitettiin aseman ympäristössä elokuussa 2020. Lopulliset rakennustyöt alkoivat tammikuussa 2021 ja louhintatyöt toukokuussa. Urakoitsijana toimii Destia. Hankkeen kustannusarvio on 25 miljoonaa euroa.

Tunneli rakennetaan avoleikkauksena, joka saa lopuksi päälleen katon. Louhinta suoritetaan pää­sääntöisesti räjäyttämällä, mutta tarvittaessa tehdään myös railoporauksia. Työt etenevät vuorotellen ratapihan länsi- ja itäreunoilla, jotta louhimisesta olisi mahdollisimman vähän haittaa junaliikennöinnille. Kiskoille on asennettu liikennöintiä varten useita rata-apusiltoja. Työtä on kutsuttu yhdeksi Helsingin vaikeimmista rakennuskohteista. Alun perin tunneli oli tarkoitus avata syksyllä 2023, mutta kesällä 2022 tiedotettiin valmistumisen viivästymisestä helmikuuhun 2024. Työtä pitkitti maan alta paljastuneet kaapelit sekä vanhat rakenteet, kuten puupaalut.

Päivittäin työmaalla työskentelee noin 40 henkilöä. Pelkästään liikenteen ohjaamiseen ja alueella liikkuvien opastamiseen ruuhkaisessa rautatieaseman ympäristössä tarvitaan joka päivä kymmenkunta työntekijää.

Tunnelin yhteyteen rakennetaan HKL:n pyöräkeskus ja noin 1 500 polkupyörän pysäköintialue.

Suunnitteluvaiheen siltavaihtoehto 
Asemanseudun kevyen liikenteen kehitysehdotuksiin kuului aiemmin ratapihan ylittävä 275 metriä pitkä silta Kaisaniemen puistosta Kansalaistorille. Vuonna 2018 esiteltyyn siltavaihtoehtoon haettiin inspiraatiota tanskalaisesta 220 metriä pitkästä Cykelslangen-pyöräilysillasta. Toinen ehdotuksista oli Harmonia-niminen teräsrakenteinen vinoköysisilta, ja kolmannessa vaihtoehdossa ”bumeranginmuotoinen” silta olisi johtanut Kaisaniemestä Oodi-kirjaston pohjoispuolelle. Sillan arvioidut kustannukset olivat 11–15 miljoonaa euroa. Siltojen heikkouksiksi nimettiin kuitenkin haastavat talviolosuhteet ja niiden mukanaan tuomat ylläpitokustannukset sekä pyöräilymatkan sujuvuuden katkeaminen poikkeuksellisen jyrkkiin ja työläiksi katsottuihin nousuihin. Kaupunki­ympäristö­lautakunta katsoi lopulta tunnelin sopivammaksi vaihtoehdoksi ja teki päätöksen sen puolesta syksyllä 2018. Tunnelivaihtoehto hyväksyttiin kaupunginvaltuustossa tammikuussa 2019.

Katso myös 
 Asematunneli

Lähteet

Kluuvi
Kevyt liikenne
Helsingin tunnelit
Rakenteilla olevat rakennukset ja rakennelmat